Olde Hansa

Olde Hansa asutati 1998. aastal ning on tegutsenud juba üle 25 aasta.

 Hoone ajalugu 
Niinimetatud pakkhoone pärineb 15.–17. sajandist. Tänavalõik, kus Vanaturg 1 asub, paikneb Raekoja taga ja keskajal jäi sealne hoonestus linnalise elu keskusse. Hoonel on säilinud 17. sajandi ehitusetapist üldgabariidid ning dekoratiivseid detaile: harjakivid mõlemal viilul, tuulelipp, vintskapid, luugi- ja valgusavad, dekoratiivsed reljeefkivid Raekoja-poolsel fassaadil. Samal fassaadil on ka raidraamistusega ukse- ja aknaavad. Hoones on suurel määral säilinud keskajale iseloomulik arhitektuurivõttestik: võlvlaed, tänavaäärne müüritrepp ja välisel vaatlusel nähtavate detailidena raidportaalid esimesel ja teisel korrusel, uksesulgur jm.

Säilinud ürikute põhjal on teada, et kinnistul Vana turg 1 asus juba 14. sajandi teisel poolel kivist aidahoone. Tõenäoliselt oli praegusel kinnistul mitu hoonet, mille asemele hiljem ehitati üks suur. 19. sajandi keskel täitis see aidahoone või laoruumi funktsioone, vähemasti ülemistel korrustel. Esimese korruse ja keldrikorruse ruume on juba varakult kasutatud poeruumidena, see traditsioon pärineb Vanaturu ääres juba 14. sajandist. Ehituslike muudatustena saab välja tuua teise ja kolmanda korruse väljaehitamise praegusel kujul, uute uste- ja aknaavade vormistamine olemasoleval kujul on toimunud 19. sajandi ja 20. sajandi vahetusel.

26. augustil 1654 varises hoone täielikult kokku ja aastatel 1655–1656 tehtud ulatusliku ümberehituse käigus püstitati varemetele uus kaubaladu, niinimetatud pakkhoone, mille allkorrusel ja keldris asusid poed ja laod, ülakorrusel aga aidad importkaupade ladustamiseks ja müügiks. Kaubaladu oli ainuke koht, kus võõramaa kaupmeestel oli luba hoida oma kaupu ja mille hoidmise eest tuli maksta linnale suurt tolliraha, kuna juba 1346. aastast oli Tallinna linnal laokohaõigus, mis tähendas, et Tallinna sadamast ei saanud kaupu läbi vedada kohalike kaupmeeste vahendust kasutamata.

Pakkhoone on põhiplaanilt trapetsikujuline, kolmekorruseline keldriga paekiviehitis, mille pööningule rajati veel mitu laokorrust. Hoone lõunapoolses osas oli igal korrusel üks suur ruum. Põhjapoolne osa oli jagatud kaheks väiksemaks ruumiks, korruseid ühendasid müürisisesed keerdtrepid.

19. sajandi lõpus hakati selle ajani muudatusteta püsinud pakkhoonet osade kaupa ameti-, kaupluse- ja eluruumideks välja üürima, 19. sajandi teisel veerandil püstitati esimese korruse ette kaubaputkad, ning aastatel 1894–1921 muudeti mitmeid ukse- ja aknaavasid, ehitati kaubaluugid akendeks ning tehti täiendavaid ümberkorraldusi siseruumides.

 Olde Hansa restoran 
Olde Hansa on Rikaste Kaupmeeste maja, kus majarahva suureks missiooniks on tuua 700 aasta vanuste kiviseinte vahele ka 15. sajandi elu, tehes seda võimalikult loomutruult. Majas elatakse hansaaegsete kommete kohaselt, mida väljendavad majaliste teod ja sõnad. Kõik, mida külaline näeb, kuuleb, maitseb või katsuda saab, on tehtud tolleaegseid eeskujusid silmas pidades, nii et majja astuja satub justkui ajarattasse, teejuhiks teenijarahvas.

Olde Hansa restoran on kolmekorruseline ja mahutab 300 külastajat. Maja esimesel korrusel asub Dannebrogi kamber. Maja kolmandal korrusel asub Patriitsi kamber, mis on ainus privaatne peoruum majas.

 Menüü 
Sarnaselt restorani olemuse ja välimusega on ka kogu menüü nimetatud keskaegse temaatika järgi. Iga roa kohta on teenindajatel rääkida mõni tore lugu selle ajaloost või nime saamisest.

Olde Hansa tuntuim menüü on kasutusel keskaegsel söömingul, kus piiramatu koguse hõrgutiste kõrval saavad külastajad osa ka mõnest keskaegsest rituaalist. Lauda tuuakse kõik eel- ja pearoad, mida külastajad omavahel vennalikult jagada saavad. See loob keskajale omase suhtluse ja õhkkonna.

Kõige erilisem ja uhkem roog menüüs on karuliha. 

 Olde Hansa Shoppe 
Shoppe on keskaegne meenepood, kust huvilised saavad osta Olde Hansa maitsetooteid ning mälestus- ja tarbeesemeid. 

 Olde Hansa mandlikäru 
Olde Hansa ees seisab koos maja esindajatega ka mandlikäru, kust saab osta maitsvaid mandlituutusid ja külmal ajal glögi.

 Kolmas Draakon 
Kolmas Draakon on Olde Hansa kõrts, mis asub raekojas ning kust saab väikse kõhutäie või joogipoolist.

Viited

Välislingid

Olde Hansa restoran
Olde Hansa Shoppe
III Draakon

Kategooria:Tallinna restoranid